Raini kalablogi: Vigala jõel, Rumba all, 26. märts 2014
Lõuna paiku sai maale ära tuldud, pisut marutuulest räsitud puuriida katust sätitud ja edasi jõe äärde veeretud. Kella üheks olin kohal.
Täiesti pilvitu ja soe ilm. Vaid vastik idatuul rikkus ilusa pildi - tuuleiilid sellised, et pidid kõrvad peast ära puhuma. Jõgi võrreldes eelmise korraga natukene langenud, vesi selgem ja rämpsu oluliselt vähem. Kaks meest minu koha peal ees juba püüdmas, sättisin ennast eemale kääru peale ühe põõsa varju. Vähemalt ridvaotsad said tänu põõsale tuule käest ära peidetud. Söödaks sedapuhku mullaussid ja kärbsevastsed. Poolakaid ei hakanud ostma, tundub et neil on mingid keelelised arusaamatused eestimeelsete kaladega. Tinad orbiidile, ridvad harkidele ja pilk ridvaotstele. Püügipiirkond siin natukene madalam, nii nelja meetri kanti. Aga no peaks siin ju ka vimba olema.
Esimene tunnike möödus uneledes. Kala ei võtnud ei mul, ega ka eemalseisvatel meestel. Kella kahe paiku tegi särg lõpuks karbi lahti ja kukkus nokkima. Togisid ja togisid, aga otsa ei tahtnud jääda. Lõpuks mingi pesamuna, vaevalt kümne sentimeetrine särjepoiss, ronis kuidagi niimoodi marmõssi konksu otsa, et oli sunnitud kaldale sõidu ette võtma. Lugesin põnnile sõnad peale, et mingu kutsugu vanaisa ja viskasin kala jõkke tagasi...
Peagi läksid togimised pisut intentsiivsemaks ja ka mõne korralikuma särje konksu otsa pakkusid. Tundus, et oli sõnapidaja särjepunn:-) Kahju, et ta suguvõsas vimbasid polnud...
Täna siis kala kärbsevastset maiustas. Ussid enamasti vaikides lesisid, ilmselt liiga suured mullakad särje jaoks. Kella neljaks sai hädine söömapidu otsa ja vee alla tekkis uuesti vaikus. Peagi sättisid ennast minekule teised püüdjad, ma istusin kannatlikult edasi. Kulus tunnike, vaikus. Siis keegi proovis ja "magas" otsas. Ahvenapunn. No nii, õhtuse võtu algus?
Aga tutkit... jälle tunnike vaikust. Poole seitsmeni ootasin ja rohkem ei jaksanud. Jõgi oleks nagu surnud olnud. Tulin tulema. Kokku viis särge ja üks ahven. Lohutasin ennast, et vähemalt pühapäevane fiasko ei kordunud:-) Peab vist ikka söödatopsi välja otsima...
Vee kõrgus EMHI järgi +88 ja 3,1 kraadi soe.
Postitaja: Rain kell 20:05